Nemačka TUI i njegove avio-filijale pokreću sedam novih linija iz Velike Britanije, Francuske i Holandije za Crnu Goru od narednog leta.

Foto: Montenegro airlines / Promo

Radi se o letovima s pariskog aerodroma Šarl de Gol, iz Liona i Nanta za Podgoricu, prenosi B92 pozivajući se na crnogorski CDM.

Kako se navodi, stiže i novi let na relaciji Ajndhoven-Tivat.

Najavljeno je i da će "TUI flaj" (TUIfly) krenuti s letovima od Pariza do Podgorice 22. aprila što, kako se ocenjuje, predstavlja direktan udar na Montenegro erlajns.

Prema Podgorici će leteti jednom nedeljno sve do 14. oktobra.

Letovi iz Liona kreću 12. maja a trajaće do 13. oktobra, a jednom nedeljno leteće se i na relaciji Nantes-Podgorica i ti će letovi trajati do 11. oktobra.

TUI najavljuje da će uvesti i dodatne linije prema Crnoj Gori u bliskoj budućnosti, i to iz Belgije, Holandije, Skandinavije, Rusije i Poljske.

Letovi TUI i turistički aranžmani za Podgoricu i obalu predstavljaju prvo veliko širenje ove kompanije u Crnoj Gori, nakon raspada Jugoslavije.

B92 podseća da je Montenegro erlajns zapao u krizu, a da mu je pretilo i potpuno gašenje.

Kako navodi, pozivajući se na crnogorske medije, zatvaranje MA ili njegov odlazak u stečaj proizveo je direktnu štetu i kompaniji i državnom budžetu, koja bi iznosila više desetina miliona evra, te da je neophodno očuvati nacionalnu aviokompaniju.